Publication: Magyar Közlöny
Issue: MK-2006-162 (Year: 2006, Number: 162)
Era: 2004-2010
Section: A személyes adatok védelmérõl és a közérdekû adatok nyilvánosságáról szóló 1992. évi LXIII. törvény (a továbbiakban: Avtv.) 3. §-a úgy rendelkezik, hogy személyes adat kezeléséhez az érintett hozzájárulása vagy törvény elrendelése szükséges. Az adózással kapcsolatos ügyek általában kötelezõ adatkezelésnek tekintendõek, az adómérséklési és
Paragraph Index: 1116

A személyes adatok védelmérõl és a közérdekû adatok nyilvánosságáról szóló 1992. évi LXIII. törvény (a továbbiakban: Avtv.) 3. §-a úgy rendelkezik, hogy személyes adat kezeléséhez az érintett hozzájárulása vagy törvény elrendelése szükséges. Az adózással kapcsolatos ügyek általában kötelezõ adatkezelésnek tekintendõek, az adómérséklési és költségmentességi ügyekben azonban az adatkezelés jogalapja az érintett hozzájárulása, mivel ezek az ügyek kérelemre, a magánszemély döntése alapján indulnak. Viszont jogszabály elõírhatja a kérelemben foglaltak teljesítésének kötelezõen alkalmazandó feltételeit, szabályait. Ilyen szabályok az Ön által idézett jogszabályhelyek (Áe., Ket., Art., Szt.). Ezek az elõírások lehetõvé teszik az eljáró hatóság által a szükséges jövedelmi, vagyoni és/vagy szociális adatok kezelését. Annak vizsgálatánál, hogy ezek az adatok hogyan szerezhetõek be, hogyan adhatóak át, szintén az Avtv.-bõl kell kiindulni: „A személyes adatok akkor továbbíthatók, valamint a különbözõ adatkezelések akkor kapcsolhatók össze, ha az 2006/162/II. szám érintett ahhoz hozzájárult vagy törvény azt megengedi” [Avtv. 8. § (1)]. Az Áe., illetve a Ket. adattovábbításra nem ad felhatalmazást, az Szt., a munka törvénykönyve és az Art. pedig a taxatíve meghatározott eseteken kívül nem teszi lehetõvé adatok átadását, továbbítását. Az Avtv. ezen szabálya vonatkozik a polgármesteri hivatal belsõ szervezeti egységei közti adatátadásra, -továbbításra is, mivel az Avtv. 8. § (1) bekezdését kell alkalmazni „ugyanazon adatkezelõ, valamint az állami és az önkormányzati szervek által kezelt adatok összekapcsolására is” [Avtv. 8. § (2)]. Az Áe. 27. §-ának (3) bekezdését – miszerint a közigazgatási szerv nem hívhatja fel az ügyfelet olyan adat közlésére, amelyet a közigazgatási szerv jogszabállyal rendszeresített nyilvántartásának tartalmaznia kell – mindenképpen az Avtv. elõírásaival együttesen kell értelmezni a korábbiakban kifejtettek szerint. A Ket. 36. §-ának (2) bekezdése az alábbiak szerint rendelkezik: „Az ügyfél-azonosításhoz szükséges adatok kivételével az ügyféltõl nem kérhetõ olyan adat igazolása, amelyet valamely hatóság jogszabállyal rendszeresített nyilvántartásának tartalmaznia kell, és a személyes adatok tekintetében az adat továbbítását az adott ügy elbírálásához szükséges célból törvény lehetõvé teszi vagy az ügyfél saját személyes adat tekintetében ezt kéri”. Ez a szabály kiküszöböli az Áe. 27. §-a értelmezésében meglévõ eddigi problémát; egyértelmûvé teszi, hogy önmagában nem elegendõ, ha a közigazgatási ügy eldöntése szempontjából releváns adat egy jogszabállyal rendszeresített, de eltérõ ügytípushoz kapcsolódó nyilvántartásban szerepel. Ahhoz, hogy az adat egy másik típusú közigazgatási ügyben is felhasználható legyen, azaz adattovábbításra sor kerülhessen, további konjunktív feltételként a Ket. a szükséges jogalapot is megkívánja. Ez a jogalap pedig vagy az a törvény, amely „az adott ügy elbírálásához szükséges célból” lehetõvé teszi az adatátvételt, vagy pedig az érintett ügyfél kifejezett kérelme. Ezzel a Ket. összhangban van az Avtv. 3. és 8. §-ával is. A Ket. indokolása is kiemeli, hogy ügyelni kell az adatkezelésre vonatkozó szabályok maradéktalan megtartására, ezért mondja ki a törvény: ha az ügyfél kéri, hogy az eljáró szerv valamelyik másik közigazgatási hatóságtól szerezze be az ügyfél által megjelölt adatra vonatkozó igazolást, a kérelemnek ez a része az adatkezeléshez, illetõleg adattovábbításhoz való hozzájárulásnak minõsül. Tehát összefoglalóan megállapítható, hogy adattovábbításra akkor van lehetõség, ha törvény ezt kifejezetten lehetõvé teszi vagy az érintett ezt kéri. A hozzájárulásnak önkéntesnek, kifejezettnek és tájékozottnak kell lennie (Avtv. 2. § 6. pont). Budapest, 2005. július 13. Üdvözlettel: Dr. Péterfalvi Attila (736/K/2005) [Állásfoglalás: a hatályos jogi szabályozás szerint közterületen két szerv jogosult kép- és hangfelvételeket készíteni, a közterület-felügyelet és a rendõrség] Lendvai Ivánné polgármester asszony részére Kunsziget Polgármesteri Hivatala Kunsziget Tisztelt Polgármester Asszony! A Kunszigeten mûködtetett térfigyelõ rendszerrel kapcsolatban hivatalból indított vizsgálatomat lezártam. Kialakított álláspontomról az alábbiakban tájékoztatom:

Source: https://magyarkozlony.hu/hivatalos-lapok/8d84d09a422734829a809ca17d0e2bc7a9618071/dokumentumok/bc659edd643603e456e0b6ea48da97468fc77958/letoltes